May ዴይ የሠራተኞች ቀን - May ዴይ የፀደይ በዓል
ዛሬ May ዴይ ነው - ሚያዝያ 23 /በአውሮፓ ደግሞ May አንድ/ ዓለምአቀፍ የሠራተኞች፣ የወዝአደሮች ወይም የላብአደሮች ቀን በዓለም ዙሪያ ይከበራል፡፡ የዛሬው May ዴይ በብዙ ሃገሮች ውስጥ በሰላማዊ ሰልፎችና በቅስቀሳ ዘመቻዎች የተሞላ ነበር፡፡ ፈረንሣይና ቱርክ ውስጥ እስከ ትርምስና ግጭት የደረሱ ሁኔታዎች ተከስተዋል፡፡ወትሮም በደም ለታጀበ May ዴይ አዲስ ያልሆነው የቱርክ ዋና ከተማ ኢስታንቡል ዛሬም በታክሲም አደባባይ ፖሊስ ሰልፈኞችን ለመበተን አስለቃሽ ጋዝ ረጭቷል፡፡ ሁለት መቶ ሰው ታስሯል፡፡በተለይ ራቸፕ ታዪፕ ኤርዶዋን ፈላጭ ቆራጭ የሚያደርጋቸውን ሥልጣን የሚሰጥ የሕገመንግሥት ማሻሻያ ውሣኔ ሕዝብ በጠባብ ልዩነት ካሸነፉ ወዲህ ቱርክ ውስጥ የሚታየው የተቃውሞ ውጥረት እያየለ መጥቷል፡፡ሩሲያ ዋና ከተማ ሞስኮ ውስጥ ደግሞ እጅግ የተዋበ በተባለው የዛሬው የፀደይ ዕለት መቶ ሺህ የሚሆን ሰው አደባባይ ውሎ ጎዳናውን ያደመቀው መሆኑ ተዘግቧል፡፡«ይህንን ያህል ሰው ሲሰባሰብ ኅብረት መኖሩን ያሳያል፡፡ ይህ የሥራና የሰላም ቀን ነው፤ የአየሩም ሁኔታ ውብ ነው፡፡ የሰዉን የደስታ ስሜት ደግሞ ፊቱ ላይ ማንበብ ይቻላል» ብሏል ሞስኮ ላይ ሰልፍ የወጣው ዩሪ ለቪኦኤ ሲናገር፡፡ፈረንሣይ ደግሞ አሁንም የምትገኘው በአስቸኳይ ጊዜ ሁኔታ ውስጥ ነው፡፡ ከአንድ ሣምንት ባነሰ ጊዜ ውስጥ ደግሞ ውጥረት የበዛበትን ፕሬዚዳንታዊ ምርጫ ስለምታካሂድ ሥጋቱ የበረታ ነው፡፡ መንግሥቱ የሚገኘው በሙሉ የተጠንቀቅ ሁኔታ ላይ ነው፡፡ከፓሪስ ወጣ ብለው ቅስቀሳ ሲያደርጉ የዋሉትን ወደ ግራም ወደ ቀኝም ያላዘመሙ ናቸው የሚባሉትን የዕጩ ኢማኒኤል ማክሮን እና የሙስሊሞችን ወደ ሃገራቸው መፍለስ እንደሚያስቆሙና ሃገራቸውን ከአውሮፓ ኅብረት ለማስወጣት እየዛቱ ያሉትን የብሄረተኛዪቱን ዕጩ ማሪን ሎ ፔንን ደጋፊዎች በየጎራቸው ከፋፍሎ ለመጠበቅና ግጭትን ለማስወገድ ፓሪስ ላይ ዘጠኝ ሺህ ፖሊሶች ተሰማርተዋል፡፡ፓሪስ እምብርት ላይ ደግሞ በሺኾች የሚቆጠሩ በተለይ ማሪን ሎ ፔንን የሚቃወሙ ሰልፈኞች ጎዳናዎቹን አጣብበው ውለዋል፡፡የሠራተኞች ማኅበር መሪው ዦን ክሎድ ማይሊ «ማሪን ሎ ፔንን ማቆም አለብን፡፡ በዚህ ሁላችንም እንስማማለን፡፡ ተጨማሪ ድምፅ እንዳያገኙና ተቀባይነታቸውም ከፍ እንዳይል ማድረግ አለብን፡፡ ማሪን ሎ ፔን ብዙ መዘዝ የሚያመጡብን ሰው ናቸው» ብለዋል፡፡ማኒላ ላይ የፊሊፒንስ የሠራተኞች መብቶች ተሟጋች ቡድኖችና የሠራተኛ ማኅበራት፤ ጃካርታ ላይ ደግሞ በሺኾች የሚቆጠሩ ሠራተኞች የመብቶች ጥያቄዎችን እያነገቡ ወደ ጎዳና ወጥተው ውለዋል፡፡ዩናይትድ ስቴትስ ውስጥ ደግሞ May ዴይ ወደ ፍልሰት ቀን የተቀየረ ይመስላል፡፡ከኒው ዮርክ እስከ ሎስ አንጀለስ ባሉ ከተሞች ውስጥ የዶናልድ ትረምፕን እየጨመረ የመጣ ፍልሰተኞችን በኃይል የማስወጣት ውሣኔና አድራጎት የሚቃወሙ እጅግ በርካታ ቁጥር ያላቸው ሰዎች እየተሰለፉ ነው፡፡በአንዳንድ ከተሞች ደግሞ አሜሪካ ያለ ፍልሰተኞች ምን እንደምትመስል ለማሣየት በሚል ፍልሰተኛ ሠራተኞች ዛሬን የሥራ ማቆም አድማ መትተው እንዲውሉ የተቃዋሞዎቹ አስተባባሪዎች ጠይቀዋል፡፡በነገራችን ላይ May ዴይ በዓለማችን ሰሜናዊ ንፍቀ ክበብ ባሉ ማኅበረሰቦሰች ዘንድ የሚከበር የፀደዩ ወቅት ጥንታዊ፣ ደማቅ እና ዓመታዊ ክብረ በዓል ነው፡፡May ዴይ የሠራተኞች ቀን የሆነው በሃያ ሃገሮች ውስጥ በሚገኙ ሶሾሊስቶችና የሠራተኞች መብቶች ተሟጋች ፓርቲዎች (በኢት.የዘ.አቆ) ሚያዝያ 23 / 1881 ዓ.ም ፓሪስ ላይ የተመሠረተውና እስከ 1908 ዓ.ም የዘለቀው የሁለተኛው ሶሻሊስት ዓለምአቀፍ ጉባዔ ከወሰነ በኋላ ነው፡፡ማክሰኞ፤ ሚያዝያ 26 / 1878 ዓ.ም ቺካጎ ከተማ ውስጥ ሄይማርኬት አደባባይ ላይ መብቶቻቸውን ለመጠየቅ ሰልፍ በወጡ ሠራተኞች ላይ ቦምብ ተጥሎ ብዙ ደም ፈሰሰ፤ ይህ ዕለት በየዓመቱ ተዘክሮ እንዲውል ነበር ሁለተኛው ሶሻሊስት ኢንተርናሽናል በፓሪሱ ጉባዔ ላይ የወሰነው፡፡ እነሆም አጋጣሚ ሆነና የፌሽታና የፈንጠዝያው May ዴይ በዚህ ሁኔታ ከኀዘንና ከዝክሩ May ጋር ገጠመ፡፡ ጊዜ እየረዘመ ሲመጣም የኋለኛው May ዴይ የፊተኛውን ዋጠውና ስለMay ዴይ ሲወራ ፈጥኖ የሚታወሰው የሠራተኛው ቀን May ዴይ ሆነ፡፡ የጥንቱ የጠዋቱ፤ ባሕሉ ሳይሆን አዲሱ May ዴይ እነሆ ዛሬ ልክ 128ኛው ሆነ፡፡ 